धूप्प त्रिक्खी होई पेई। कैम्प च चैह्‌ल पैह्‌ल शुरू होई गेई। अम्बें दे बागै च कचैह्‌री लग्गी गेई। दूरै-दूरै तगर खेतरें दे बन्ने दे कन्ने-कन्ने टांगे, रेह्‌ड़े, गड्ढे ते साईकल खड़ोते दे हे। ऐहलकार, अजीनवीस, मुन्शी, करसान, जमींदार, गुआह, मुवक्किल रुक्खें दे हेठ बैठे दे हे। दौं क्हार इक पालकी चुक्के दे कचैह्‌री अल्ल होए ते पालकी रुक्खै हेठ उप्पी दित्ती। ओदे बिच्च बैठी दी जनानी बल्लें बल्लें रोन लगी पेई। मुकद्दमे दी सुनवाई शुरु होई। जनानी ने अपना ब्यान दित्ता ते फ्ही डुसकी डुसकियै रोन लगी पेई।